
NOLIKUMS

Mazo projektu konkurss 2026
„Atjauno un izmanto!”

1. Vispārīgie noteikumi.
1.1. Mazo projektu konkursu 2026 „Atjauno un izmanto!” (turpmāk – konkurss) organizē biedrība „SATEKA” . 

1.2. Konkursa finansējumu veido biedrības „SATEKA” piešķirtais finansējums. 

1.3. Projekta ieviešanas vieta ir Gulbenes novada teritorija. 

1.4. Konkursa kontaktpersona: biedrības „SATEKA” valdes priekšsēdētāja Daiga Gargurne, kontaktālruņi: 29177019; 26330257 (birojs), e-pasts: daiga@sateka.lv, sateka@sateka.lv, biedrības biroja adrese: Ābeļu iela 17, Gulbene, Gulbenes novads, LV-4401 (2.stāvā, pa labi). 

2. Projektu konkursa mērķis, atbilstība un tematiskie virzieni.
2.1. Projektu konkursa mērķis ir atbalstīt radošus un inovatīvus Gulbenes novada kopienu, vietējo iniciatīvu grupu un sabiedrisku organizāciju projektus, kas veicina vietējās sabiedrības līdzdalību savas dzīves vides uzlabošanai un aktivizēšanai, sekmē aktivitāšu popularizēšanu un novada iedzīvotāju iesaistīšanos tajās, vienlaikus veicinot aprites ekonomikas principu ieviešanu - resursu atkārtotu izmantošanu, lietu atjaunošanu, pārveidi un ilgtspējīgu materiālu izmantošanu, tādējādi veidojot videi draudzīgāku un ilgtspējīgāku dzīves vidi Gulbenes novadā.
2.2. Prioritārās projektu idejas. 2026.gada Mazo projektu konkursā kā prioritāras  tiks uzskatītas tās idejas, kas tika aktualizētas biedrības “SATEKA” organizēto Apkaimes ideju darbnīcu norises laikā (2021., 2023., 2024.), kā arī idejas, kas izriet no 2025.gada Mazo projektu konkursa “Sarunājamies!” laikā apkopotajām tēmām (skatīt biedrības “SATEKA” mājaslapas sadaļā: Mazie projekti). 
2.3. Projektu konkursa finansējuma tematiskie virzieni: 

2.3.1. demokrātiskas, iekļaujošas un līdzdalīgas sabiedrības veidošanas pasākumi, t.sk. Apkaimju ideju darbnīcas, kopienu diskusijas un iniciatīvas, kas veicina iedzīvotāju sadarbību un iesaisti vietējās dzīves vides attīstībā;

2.3.2. dažādu tematisku darbnīcu, meistarklašu un apmācību organizēšana, kas veicina zināšanu un prasmju apmaiņu starp paaudzēm, īpaši saistībā ar lietu atjaunošanu, labošanas kultūru, radošu pārveidi un atkārtotu izmantošanu;

2.3.3. seno amatu, tradicionālo prasmju un praktisko iemaņu apgūšana un popularizēšana, stiprinot paaudžu saites un veicinot vietējo resursu ilgtspējīgu izmantošanu;

2.3.4. sabiedriski pieejamu teritoriju sakopšana, labiekārtošana un aktīvās atpūtas vietu veidošana vai atjaunošana, izmantojot atkārtoti lietojamus vai videi draudzīgus materiālus;

2.3.5. kopienu iniciatīvas, kas veicina aprites ekonomikas principu ieviešanu vietējā sabiedrībā, piemēram, lietu labošanas darbnīcas, mantu apmaiņas vai koplietošanas iniciatīvas, materiālu radoša atkārtota izmantošana un ilgtspējīga dzīvesveida popularizēšana;

2.3.6. citas aktivitātes, kuru darbības atbilst projektu konkursa mērķim un veicina vietējās kopienas iesaisti, ilgtspējīgu domāšanu un aprites ekonomikas principu ieviešanu.
3. Projekta pieteikuma iesniedzējs.
3.1. Projekta iesniedzējs ir biedrība, nodibinājums vai aktīvu iedzīvotāju iniciatīvas grupa, kas darbojas Gulbenes novada teritorijā. 
3.2. Viens pretendents var iesniegt vienu projekta pieteikumu.
4. Konkursa izsludināšanas kārtība.
4.1. Konkursu izsludina biedrība “SATEKA”, ievietojot informāciju biedrības mājaslapas www.sateka.lv , sadaļā https://www.sateka.lv/mazie_projekti/;

4.2. Informācija par konkursa norisi tiek ievietota biedrības mājaslapā un tās sociālajos tīklos, kā arī biedrības biedru mājaslapās un/vai sociālajos tīklos.  
5. Projekta pieteikuma saturs un noformējums, iesniegšana. 
5.1. Projekta pieteikums iesniedzams latviešu valodā, datorrakstā, noformēts uz A4 lapām.
5.2. Projekta pieteikumā jāietver: 

5.2.1. aizpildīta projekta pieteikuma veidlapa (1. pielikums);
5.2.2. Saskaņojums ar nekustamā īpašuma īpašnieku, ja projektā ir paredzēts uzstādīt teritorijas labiekārtošanas elementus (piemēram, atpūtas vietas, u.c.). 

5.2.3. Apliecinājums no sadarbības partneriem un/vai projekta līdzfinansētājiem, par iesaistīšanos projekta aktivitātēs, konkrēti veicamajiem pienākumiem un plānoto finansējumu, ja plānots līdzfinansējums. 

5.2.4. Citi projektu raksturojoši materiāli un pielikumi pēc pretendenta ieskatiem (rekomendācijas, pasākuma programmas, ieceres aprakstu, manuskriptu, skices, u.c.). 

5.3. Projekta pieteikums iesniedzams tikai elektroniskā versijā.  Projekta pieteikums jānosūta uz e-pastu: sateka@sateka.lv laika posmā no 2026.gada 16.marta līdz 2026.gada 31.marta plkst.23:59.  

5.4. Projekta pieteikumu var iesniegt:


5.4.1. skenētu, kas ir pašrocīgi parakstīts (ir redzams paraksts un tā atšifrējums), to pievienojot e-pastā .pdf formātā;


5.4.2. elektroniski parakstītu ar elektroniski drošu parakstu un ar laika zīmogu, to pievienojot  e-pastā .edoc formātā. 

5.5. Pretendenta iesniegts projekta pieteikums ir apliecinājums tam, ka iesniedzējs ir iepazinies ar konkursa nolikumu, ievēro to pilnībā un uzņemas atbildību par nolikumā minēto noteikumu izpildīšanu. 

5.6. Visus projekta pieteikumus biedrība „SATEKA” reģistrē speciāli izveidotā projektu pieteikumu reģistrā. 

6. Projektu finansēšanas nosacījumi, atbalstāmās un neatbalstāmās izmaksas.
6.1. Mazo projektu konkursa 2026 „ Atjauno un izmanto!” kopējais finansējums EUR 4 900,00. 

6.2. Minimālais finansējums vienam projektam netiek ierobežots, maksimālais finansējums vienam projektam – EUR 350,00. 

6.3. Projekta izmaksām jābūt tieši saistītām ar projekta aktivitāšu īstenošanu. Atbalstāmās izmaksas ir  materiālu un mazvērtīgā inventāra iegāde, kā arī pasākumu organizēšanas izmaksas (piemēram, telpu īre, iekārtu noma, u.c.).  

6.4. Neatbalstāmās izmaksas ir administratīvās izmaksas, balvas, darba alga un ēdināšanas izmaksas, t.sk. ēdināšanas pakalpojuma saņemšana. 

6.5. Projekta ietvaros nevar tikt finansēti Gulbenes novada pašvaldības iestāžu un to struktūrvienību organizētie pasākumi. 

6.6. Projekta izmaksas ir atbalstāmas tikai tādā gadījumā, ja tās ir pierādāmas ar grāmatvedības un maksājumus apliecinošiem dokumentiem. 

6.7. Projektam ir nepieciešams līdzfinansējums vismaz 10% no kopējām projekta izmaksām. Līdzfinansējums var būt naudā, mantā vai brīvprātīgajā darbā veikti darbi. Līdzfinansējums jānorāda projekta budžetā. 
6.8. Projekta ieviešanas laiks no 2026.gada 01.maija līdz 2026.gada 15.decembrim. 
6.9. Ja no vienas administratīvās teritorijas (pagasta vai pilsētas) tiek iesniegti vairāki projekti, pēc projektu izvērtēšanas var tikt atbalstīti vairāki projekti, ja to īstenošanas vietas atrodas dažādās apdzīvotās vietās (piemēram, dažādos ciemos) un tie sniedz ieguvumu konkrētajai vietējai kopienai. Ja vairāki projekti paredzēti vienā un tajā pašā apdzīvotajā vietā, priekšroka tiek dota augstāko vērtējumu saņēmušajam projektam.
7.Projekta pieteikuma vērtēšanas kārtība un kritēriji. 
7.1. Projektu pieteikumu vērtēšanu veic biedrības „SATEKA” Padomes locekļi. Projektu vērtē vismaz trīs padomes locekļi. 

7.2. Vērtēšanas laiks no 2026.gada 01.aprīļa līdz 2026.gada 20.aprīlim (ieskaitot). Projekta pieteikumus komisija vērtē trīs kārtās.
7.3. Pirmajā vērtēšanas kārtā vērtē iesniegtā projekta atbilstību administratīvajiem kritērijiem (novērtē ar “jā” vai “nē”): 

7.3.1. projekta pieteikums ir iesniegts nolikumā noteiktajā termiņā; 

7.3.2. projekta iesniedzējs atbilst nolikuma 3.nodaļā noteiktajām prasībām; 

7.3.3. Projekta pieteikums ir latviešu valodā un noformēts atbilstoši šī nolikuma 5.nodaļā noteiktajām prasībām; 

7.3.4. projekta pieteikums atbilst konkursa mērķim un tematiskajiem virzieniem; 

7.3.5. projekta pieteikums satur visu prasīto informāciju; 

7.3.6. ir pievienoti nepieciešamie pielikumi atbilstoši projekta specifikai; 

7.3.7. projekta budžetā iekļautās izmaksas atbilst 6.nodaļā minētajām prasībām;

7.4. Projekta pieteikums tiek virzīts vērtēšanai otrajā kārtā, ja atbilst visiem administratīvās vērtēšanas kritērijiem. Kritēriji 7.3.5. un 7.3.6. ir precizējami, pārējie kritēriji nav precizējami un ja projekts neatbilst kādam no kritērijiem, tas tālāk netiek vērtēts. 

7.5. Projektu pieteikumu vērtēšanas otrajā kārtā projektu pieteikumus vērtē pēc kvalitatīviem un finanšu kritērijiem (punktu sistēmā 0-5 vai atbilstoši kritērijā noteiktai vērtēšanas skalai): 

7.5.1. Vērtēšanas kritēriju apraksts:

	Vērtēšanas kritērijs
	Apraksts
	Vērtējuma skala

	Sabiedriskais nozīmīgums un ieguvums apkārtējiem
	Projekta aktivitātes, ieguvumi un rezultāti ir brīvi pieejami plašākai sabiedrības daļai (piemēram, ciema, vairāku ciemu, pagasta vai novada iedzīvotājiem). Projekts uzlabo noteiktas sabiedrības daļas dzīves kvalitāti un veicina kopienas aktivitāti.
	0 - 5

	Projekta tematiskie virzieni

(Projekts tiek vērtēts
 vienā pamata tematiskajā virzienā, kas visprecīzāk raksturo projekta galveno mērķi un plānotās aktivitātes.)


	demokrātiskas, iekļaujošas un līdzdalīgas sabiedrības veidošanas pasākumi, t.sk. Apkaimju ideju darbnīcas
	5

	
	aprites ekonomikas principu ieviešana kopienā (lietu atjaunošana, remontēšana, radoša pārveide, materiālu atkārtota izmantošana, koplietošanas vai apmaiņas iniciatīvas)
	5

	
	seno amatu un prasmju apgūšana, stiprinot paaudžu saites
	4

	
	dažādu tematisku darbnīcu un apmācību organizēšana, stiprinot paaudžu saites
	3

	
	sabiedriski pieejamas teritorijas sakopšana un aktīvās atpūtas vietu veidošana  vai atjaunošana
	2

	
	citas aktivitātes, kuru darbības atbilst projekta mērķim
	1

	
	Papildu punkts, ja projektā tiek īstenoti vairāki tematiskie virzieni
	1

	Prioritārās projektu idejas
	Projekta ideja ir aktualizēta biedrības “SATEKA” organizētajās Apkaimes ideju darbnīcās (2021., 2023., 2024.) vai izriet no 2025. gada Mazo projektu konkursa “Sarunājamies!” laikā apkopotajām tēmām
	2

	
	Projekta ideja nav aktualizēta 
	0

	Projekta efektivitāte
	Risināmās problēmas nozīmīgums, projekta dalībnieku aktivitāte un iesaistīto personu skaits, kā arī projekta rezultātu nozīmīgums un sasniedzamība.
	0 - 5

	Radošā pieeja
	Projekta idejas vai tās īstenošanas oriģinalitāte, novatorisms un radoša pieeja.
	0 - 5

	Projekta izmaksu pamatojums, atbilstība plānotajām projekta aktivitātēm, pašu līdzfinansējuma apjoms
	Pamatotas projekta aktivitāšu izmaksas, ir nodrošināts projekta iesniedzēja līdzfinansējums, kā arī no citiem finanšu avotiem piesaistīts finansējums. Tāmē iekļauto izdevumu nepieciešamība aktivitāšu īstenošanai un to atbilstība tirgus cenām.
	0 - 5

	Projekta izstrādes kvalitāte
	Projekta mērķu, uzdevumu un rezultātu skaidrs un loģisks apraksts, plānotā laika un finanšu resursu atbilstība projekta īstenošanai. Papildu vērtība – brīvprātīgā darba iesaiste un sadarbība ar vietējiem uzņēmējiem vai organizācijām.
	0 - 5


7.5.2. Vērtēšanas solis - 1 punkts. Augstākais vērtējums - 5 punkti, zemākais - 0 punkti. Maksimālais iespējamais vērtējums- 33 punkti.

7.5.3.Netiek atbalstīti tie projekti, kuru kopējā vērtējuma summa ir mazāka par 14 punktiem.
7.5.4. Projekti tiek sarindoti dilstošā secībā pēc iegūtā punktu skaita.
7.5.5. Ja vairāki projekti iegūst vienādu punktu skaitu, priekšroka tiek dota projektam, kas saņēmis augstāku vērtējumu kritērijā “Sabiedriskais nozīmīgums un ieguvums apkārtējiem”.
7.5.6. Ja arī šajā kritērijā punktu skaits ir vienāds, priekšroka tiek dota projektam, kas saņēmis augstāku vērtējumu kritērijā “Projekta efektivitāte”.
7.5.7. Ja arī šajā kritērijā punktu skaits ir vienāds, priekšroka var tikt dota projektam, kurā paredzēta aprites ekonomikas principu praktisku ieviešanu vietējā kopienā.
7.5.8. Ja arī šajā gadījumā projektu vērtējums ir vienāds, priekšroka tiek dota projektam, kuram ir nodrošināts lielāks iesniedzēja līdzfinansējuma apjoms procentos attiecībā pret prasīto finansējumu.
7.6. Komisijas lēmumi tiek pieņemti komisijas sēdes laikā atklāti balsojot. 

7.7. Komisija ir lemttiesīga, ja tajā piedalās vismaz 3 (trīs) komisijas locekļi. 

7.8. Komisijas sēdes tiek protokolētas. 

7.9. Komisija atbalsta projekta pieteikumus, kuri saņēmuši lielāko punktu skaitu. 

7.10. Padome pieņem lēmumu par finansējuma piešķiršanu projektiem. 

7.11. Finansēto projektu saraksts tiek publicēts mājas lapā www.sateka.lv . 

7.12. Komisijai ir tiesības: 

7.12.1. lemt par projektu pieteikumu neatbilstību konkursa nolikuma prasībām; 

7.12.2. veikt aritmētisko kļūdu labojumus pretendentu piedāvājumos; 

7.12.3. samazināt atbalstāmā projekta pieprasīto finansējumu un izvēlēties atbalstāmās aktivitātes; 

7.12.4. pieaicināt komisijas darbā speciālistus un ekspertus bez balss tiesībām. 

8. Līguma noslēgšana un projektu ieviešana.
8.1. Līgumsaistību noformēšanu ar projekta īstenotāju biedrību „SATEKA” veic ne vēlāk kā 10 darba dienu laikā pēc lēmuma pieņemšanas par konkursa rezultātiem. 

8.2. Līgumu paraksta organizācijas pārstāvis ar paraksta tiesībām vai organizācijas pilnvarota persona. 

8.3. Projektu finansē biedrība „SATEKA”, veicot avansa maksājumu 90% apmērā no projektam piešķirtā programmas finansējuma saskaņā ar noslēgto līgumu. 
8.4. Piešķirtie līdzekļi ir paredzēti tikai atbalstītā projekta realizēšanai, un nav pieļaujams tos izlietot citiem mērķiem un pasākumiem. 

8.5. Ja finansējuma saņēmējs nav izpildījis līguma nosacījumus, biedrībai “SATEKA” ir tiesības pieprasīt pilnu vai daļēju saņemtā finansējuma atmaksu. 

8.6. Ja kāds no projekta iesniedzējiem, par kuriem komisija ir pieņēmusi lēmumu par finansējuma piešķiršanu, neslēdz līgumu vai atsauc projekta pieteikumu, Līgumu noslēdz ar projekta iesniedzēju, kurš ieguvis nākamo lielāko punktu skaitu. 

8.7. Projektu īstenotājiem publicitātes materiālos jānorāda informācija par biedrības „SATEKA” piešķirto finansējumu. Vismaz viens publicitātes raksts ar foto ir jāsagatavo un jāiesniedz biedrībai ievietošanai mājaslapā www.sateka.lv . 
9. Atskaitīšanās kārtība pēc projekta ieviešanas. 
9.1. Noslēguma ziņojumu par projekta izpildi, ko veido saturiskā un finanšu atskaite (2. pielikums) par visu projekta ieviešanas periodu, jāiesniedz 2 nedēļu laikā pēc projekta ieviešanas termiņa beigām. 

9.2. Finanšu atskaitē projekta realizētājs atskaitās par visu piešķirto un izlietoto finansējuma summu 100% apmērā. 

9.3. Pārskatos iekļautajām ziņām ir jābūt patiesām un detalizētām, tām jāsatur visa nepieciešamā informācija. 

9.4. Pēc konkursa organizatora pieprasījuma finansētā projekta izpildītājam ir pienākums sniegt visu ar projekta realizēšanu saistīto informāciju. Ja pārskatos sniegtā informācija ir nepietiekama, biedrība „SATEKA” informē projekta īstenotāju par nepieciešamību to precizēt vai papildināt. 

Nolikums un tā pielikumi apstiprināti biedrības Padomes lēmuma elektroniskās saskaņošanas procedūrā (Lēmums Nr.2026/03-1, protokols Nr.2025/e/2 1.punkts). 

Gulbenē, 10.03.2026.
Biedrības „SATEKA” valdes priekšsēdētāja




Daiga Gargurne
Lapa 2 no 2

